CELEX: 32021D0682
Language: bg
Date: 2021-04-26 00:00:00
Title: Решение за изпълнение (ЕС) 2021/682 на Комисията от 26 април 2021 година за изменение на Решение за изпълнение (ЕС) 2016/715 по отношение на посочените плодове с произход от Аржентина (нотифицирано под номер С(2021) 2744)

27.4.2021   
               
               
                  BG
               
               
                  Официален вестник на Европейския съюз
               
               
                  L 144/31
               
            
         РЕШЕНИЕ ЗА ИЗПЪЛНЕНИЕ (ЕС) 2021/682 НА КОМИСИЯТА
         от 26 април 2021 година
         за изменение на Решение за изпълнение (ЕС) 2016/715 по отношение на посочените плодове с произход от Аржентина
         
            
               (нотифицирано под номер С(2021) 2744)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ ЕИО, 93/85/ ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 41, параграф 2 от него,
         като има предвид, че:
         
                     (1)
                  
                  
                     С Решение за изпълнение (ЕС) 2016/715 на Комисията (2) се определят мерки по отношение на плодовете от Citrus L., Fortunella Swingle, Poncirus Raf. и техни хибриди, различни от плодовете от Citrus aurantium L. и Citrus latifolia Tanaka („посочените плодове“), с произход от Аржентина, Бразилия, Южна Африка и Уругвай, с цел да се предотврати въвеждането и разпространението в Съюза на Phyllosticta citricarpa (McAlpine) Van der Aa.
                  
               
                     (2)
                  
                  
                     През 2020 г., в резултат на извършените от тях проверки на вноса, държавите членки сигнализираха за общо 90 засечени случаи на Phyllosticta citricarpa по плодове от Citrus limon (L.) N. Burm.f. и Citrus sinensis (L.) Osbeck с произход от Аржентина. Този безпрецедентен брой несъответствия поставя под съмнение надеждността на аржентинската система за сертифициране на износа.
                  
               
                     (3)
                  
                  
                     Вследствие на това бе приет Регламент за изпълнение (ЕС) 2020/1199 на Комисията (3), по силата на който е наложена забрана за въвеждането на територията на Съюза на Citrus limon (L.) N. Burm.f. и Citrus sinensis (L.) Osbeck с произход от Аржентина до 30 април 2021 г.
                  
               
                     (4)
                  
                  
                     По време на одит, извършен през февруари 2021 г., Аржентина предостави на Комисията подробна информация за причините за неудовлетворителното функциониране на нейната система за сертифициране на износа на цитрусови плодове през експортния сезон на 2020 г., както и за действията си, насочени към укрепването ѝ във връзка с вегетационния и експортния сезон на 2021 г.
                  
               
                     (5)
                  
                  
                     Предвид обстоятелството, че Аржентина е предприела действия за укрепване на своята система, съобщени по време на одита, временната забрана за въвеждането на територията на Съюза на Citrus limon (L.) N. Burm.f. и Citrus sinensis (L.) Osbeck с произход от Аржентина не се налага да бъде продължена. Същевременно, тъй като Аржентина все още не е напълно приложила на практика всички тези действия през целия вегетационен и експортен сезон, възможно е те да бъдат подложени на преразглеждане във връзка с бъдещи сезони и рискът от въвеждане с посочените плодове с произход от Аржентина на Phyllosticta citricarpa на територията на Съюза все още не може да бъде изцяло оценен. Поради това следва да бъдат установени подробни и основани на риска мерки за въвеждането на посочените плодове с произход от Аржентина на територията на Съюза.
                  
               
                     (6)
                  
                  
                     Тези мерки следва да включват въвеждането на изискване за регистрация на местата на производство и техните производствени единици в Аржентина, където се произвеждат посочените плодове, присвояването на уникални идентификационни кодове („кодове за проследяване“) на тези места на производство и производствени единици, извършването на официални проверки за потвърждаване на отсъствието на Phyllosticta citricarpa в тези места на производство и производствени единици, вземането на повече на брой проби по време на процедурите за вземане на проби и предварителното съобщаване на списъка на одобрените места на производство с техните одобрени производствени единици, за да се гарантира проследимостта.
                  
               
                     (7)
                  
                  
                     Тези мерки следва също така да бъдат съобразени с резултатите от официалния контрол на пратките на входните пунктове в Съюза през експортния сезон на съответната година и следва да позволяват въвеждането на посочените плодове на територията на Съюза само когато те са с произход от производствена единица, в която не е установено наличие на Phyllosticta citricarpa въз основа на този официален контрол. Една подобна мярка ще бъде в съответствие с установената практика в Аржентина, която официално уведоми Комисията, че временно преустановява дейността на всяка производствена единица, в която наличието на Phyllosticta citricarpa по посочените плодове е потвърдено въз основа на контрола, извършен на входните пунктове в Съюза.
                  
               
                     (8)
                  
                  
                     Тези мерки следва също така да бъдат съобразени с резултатите от проучванията, проведени от Аржентина в одобрените производствени единици, които принадлежат към същото място на производство като производствената единица, в която наличието на Phyllosticta citricarpa е било потвърдено по време на проверките, извършени от Аржентина в съоръженията за опаковане, и преди износа, както и по време на официалния контрол на пратките, извършван на входните пунктове в Съюза. Въвеждането на територията на Съюза на посочените плодове с произход от тези производствени единици следва да се допусне само след приключването на тези проучвания и след като не е открито наличие на Phyllosticta citricarpa. Тези мерки ще бъдат в съответствие с установената практика в Аржентина, която официално информира Комисията, че като превантивна мярка временно преустановява износа за Съюза на посочените плодове с произход от производствените единици, които принадлежат към същото място на производство като производствената единица, в която наличието на Phyllosticta citricarpa по посочените плодове е било потвърдено въз основа на проверките, извършени от нея в съоръженията за опаковане, и преди износа, и въз основа на официалния контрол, извършван на входните пунктове в Съюза, и че провежда проучвания в тези производствени единици и допуска възобновяването на износа от тях само когато те са потвърдили отсъствието на Phyllosticta citricarpa.
                  
               
                     (9)
                  
                  
                     Мерките следва също така да бъдат съобразени с резултатите от проверките, извършени в Аржентина, и с резултатите от официалния контрол на пратките, извършен на входните пунктове в Съюза през предходния вегетационен и експортен сезон, и да допускат въвеждането на територията на Съюза на посочените плодове с произход от производствени единици, в които не е било установено наличие на Phyllosticta citricarpa през същия предходен вегетационен и експортен сезон. Очаква се тези мерки да бъдат ефикасни, тъй като Аржентина официално уведоми Комисията, че временно преустановява дейността на дадена производствена единица, когато през предходния вегетационен и експортен сезон наличието на Phyllosticta citricarpa по посочените плодове, идващи от нея, е било потвърдено при контрола, извършен на входните пунктове в Съюза.
                  
               
                     (10)
                  
                  
                     За да се идентифицира източникът на заразените посочени плодове, държавите членки следва да предоставят кода за проследяване на производствената единица, когато съобщават за съответните несъответствия.
                  
               
                     (11)
                  
                  
                     За да се даде възможност на компетентните органи и на професионалните оператори от Аржентина да се адаптират към новите изисквания, настоящото решение следва да се прилага от 1 май 2021 г.
                  
               
                     (12)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения на Решение за изпълнение (ЕС) 2016/715
            Решение за изпълнение (ЕС) 2016/715 се изменя, както следва:
            
                        а)
                     
                     
                        член 5а се изменя, както следва:
                        
                                    i)
                                 
                                 
                                    заглавието се заменя със следното:
                                    „Въвеждане в Съюза на посочените плодове с произход от Бразилия“;
                                 
                              
                                    ii)
                                 
                                 
                                    уводното изречение се заменя със следното:
                                    „Посочените плодове с произход от Бразилия се придружават от фитосанитарен сертификат, в който в графата „Допълнителна декларация“ се включват следните елементи:“;
                                 
                              
                  
                        б)
                     
                     
                        вмъква се следният член:
                        
                           „Член 5б
                           Въвеждане в Съюза на посочените плодове с произход от Аржентина
                           
                              1.   Посочените плодове с произход от Аржентина се въвеждат в Съюза само ако са изпълнени всички посочени по-долу условия:
                              
                                          а)
                                       
                                       
                                          посочените плодове са произведени в места на производство, състоящи се от една или повече производствени единици, които са идентифицирани като уникални и физически обособени части от дадено място на производство, като както мястото на производство, така и неговите производствени единици са официално одобрени от Националната служба за растителна защита на Аржентина за целите на износа за Съюза;
                                       
                                    
                                          б)
                                       
                                       
                                          одобрените места на производство и техните производствени единици са регистрирани от Националната служба за растителна защита на Аржентина под съответните уникални идентификационни кодове („кодове за проследяване“);
                                       
                                    
                                          в)
                                       
                                       
                                          посочените плодове са произведени в одобрена производствена единица, която е била подложена на съответно третиране и агротехнически мерки, ефикасни срещу Phyllosticta citricarpa, в подходящо за целта време след началото на последния вегетационен период, и тяхното прилагане е проверено под официалния надзор на Националната служба за растителна защита на Аржентина;
                                       
                                    
                                          г)
                                       
                                       
                                          по време на вегетационния период в одобрените производствени единици са извършвани официални проверки, състоящи се от визуално обследване и – в случай на открити симптоми – са вземани проби за изследване за наличие на Phyllosticta citricarpa и не са открити симптоми на Phyllosticta citricarpa по посочените плодове след началото на последния вегетационен цикъл;
                                       
                                    
                                          д)
                                       
                                       
                                          вземана е проба:
                                          
                                                      i)
                                                   
                                                   
                                                      веднага след пристигането в съоръженията за опаковане, преди преработката, от 200—400 плода от партида с посочените плодове, определена при пристигането им в съоръжението за опаковане;
                                                   
                                                
                                                      ii)
                                                   
                                                   
                                                      в периода от пристигането на плодовете до тяхното опаковане в съоръженията за опаковане, от поне 1 % от партида с посочените плодове, определена в опаковъчната линия;
                                                   
                                                
                                                      iii)
                                                   
                                                   
                                                      преди напускане на съоръжението за опаковане, от поне 1 % от партида с посочените плодове, определена след опаковането;
                                                   
                                                
                                                      iv)
                                                   
                                                   
                                                      преди износа, като част от заключителната официална проверка във връзка с издаването на фитосанитарния сертификат, от поне 1 % от партида с посочените плодове, подготвени за износ;
                                                   
                                                
                                    
                                          е)
                                       
                                       
                                          от всички посочени плодове, предмет на разпоредбата на буква д), е вземана проба, в рамките на възможното, въз основа на видими симптоми на Phyllosticta citricarpa, като е установено, че всички плодове от пробата, посочени в буква д), подточка i), са свободни от Phyllosticta citricarpa при визуалните проверки, докато всички плодове от пробата, посочени в буква д), подточки ii), iii) и iv), които показват симптоми на Phyllosticta citricarpa, са били изследвани и за тях е било установено, че са свободни от Phyllosticta citricarpa;
                                       
                                    
                                          ж)
                                       
                                       
                                          посочените плодове са транспортирани в опаковано състояние, като върху всяка опаковка е поставен етикет с кода за проследяване на производствената единица, от която произхождат;
                                       
                                    
                                          з)
                                       
                                       
                                          преди началото на експортния сезон на посочените плодове Националната служба за растителна защита на Аржентина е съобщила на Комисията списъка на одобрените производствени единици по места на производство, както и имената на професионалните оператори, отговарящи за всяко одобрено място на производство, като всякакви актуализации, свързани с промените в този списък, включително причината за тези промени, са били незабавно съобщавани на Комисията;
                                       
                                    
                                          и)
                                       
                                       
                                          посочените плодове се придружават от фитосанитарен сертификат, който включва броя на опаковките от всяка производствена единица, а в графата „Допълнителна декларация“ – съответните кодове за проследяване и следната декларация: „Пратката изпълнява условията на член 5б от Решение за изпълнение (ЕС) 2016/715 на Комисията“.
                                       
                                    
                           
                              2.   В допълнение към изискването да изпълняват условията на параграф 1, посочените плодове с произход от Аржентина се въвеждат в Съюза само ако са изпълнени всички посочени по-долу условия:
                              
                                          а)
                                       
                                       
                                          същите произхождат от одобрена производствена единица, в която по посочените плодове не е установено наличие на Phyllosticta citricarpa по време на официалните проверки, извършени в Аржентина в одобрените производствени единици в съответствие с посоченото в параграф 1, буква г), или по посочените плодове в съответствие с посоченото в параграф 1, буква д), както и по време на официалния контрол на пратките, извършван на входните пунктове в Съюза през вегетационния и експортния сезон;
                                       
                                    
                                          б)
                                       
                                       
                                          същите произхождат от производствени единици, в които не е установено наличие на Phyllosticta citricarpa по време на проучванията, проведени от Аржентина след като наличието на Phyllosticta citricarpa е било потвърдено в производствена единица, която принадлежи към същото място на производство като тези производствени единици, по време на официалните проверки, извършвани в Аржентина, на посочените плодове в съответствие с посоченото в параграф 1, буква д), или по време на официалния контрол на пратките, извършван на входните пунктове в Съюза през вегетационния и експортния сезон;
                                       
                                    
                                          в)
                                       
                                       
                                          същите са с произход от производствени единици, в които не е установено наличие на Phyllosticta citricarpa през предходния вегетационен и експортен сезон, по време на официалните проверки, извършени в Аржентина, или по време на официален контрол на пратки в Съюза.“;
                                       
                                    
                        
                     
                  
                        в)
                     
                     
                        в член 6 се добавя следният параграф 4:
                        
                           „4.   В случай на посочени плодове с произход от Аржентина държавите членки правят справка със съответните нотифицирани несъответствия в резултат на официалния контрол на пратките, извършван на входните пунктове в Съюза, и с актуализирания списък по член 5б, параграф 1, буква з), за да идентифицират производствените единици по член 5б, параграф 2, букви а) и б).“;
                        
                     
                  
                        г)
                     
                     
                        в член 19 се добавя следният параграф:
                        „В случай на несъответствие на посочените плодове с произход от Аржентина с член 5б държавите членки посочват в уведомлението за несъответствия кода за проследяване на съответната производствена единица по член 5б, параграф 1, буква б).“
                     
                  
         
            Член 2
            Дата на прилагане
            Настоящото решение се прилага от 1 май 2021 г.
         
         
            Член 3
            Адресати
            Адресати на настоящото решение са държавите членки.
         
         
            Съставено в Брюксел на 26 април 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  OB L 317, 23.11.2016 г., стр. 4.
         
            (2)  Решение за изпълнение (ЕС) 2016/715 на Комисията от 11 май 2016 г. за определяне на мерки по отношение на някои плодове с произход от някои трети държави за предотвратяване на въвеждането и разпространението в Съюза на вредителя Phyllosticta citricarpa (McAlpine) Van der Aa (ОВ L 125, 13.5.2016 г., стр. 16).
         
            (3)  Регламент за изпълнение (ЕС) 2020/1199 на Комисията от 13 август 2020 г. за изменение на приложение VI към Регламент за изпълнение (ЕС) 2019/2072 с цел временна забрана за въвеждане в Съюза на някои плодове с произход от Аржентина, за да се предотврати въвеждането и разпространението в Съюза на вредителя Phyllosticta citricarpa (McAlpine) Van der Aa (ОВ L 267, 14.8.2020 г., стр. 3).